作者：韦居安
词牌/韵律：摸鱼儿

paragraphs: 绕苕城、水平坡渺，双明遥睇无际。
就中惟有鱼湾好，占得西关佳致。
杨柳外、羡泛宅浮家，当日元真子。
溪山信美。
叹陈迹犹存，前贤已往，谁会景中意。
萧闲甚，筑屋三间近水。
汀洲香泛兰芷。
清风明月知多少，肯滞软红尘里。
垂钓饵。
这春水生时，剩有桃花鳜。
烦襟净洗。
待办取轻蓑，来分半席，相对弄清泚。